Kati alustas!      Aga ma olin liiga laisk, et kohe korralikult kaasa kiita!    Laiskusest tunned inimsugu.  Virk sipelgas ärkab hommikul, ühendab oma pisikese aju suure pesa sünergeetilisse teadvusesse ja hakkab rügama. Rügab kuni päike paistab või kuni jalad alt kuluvad.      Laisk otsiks võimaluse hiilida põõsa taha ja seal päikese käes peesitada. Kui see laiskvorst oleks  inimene, siis klopsiks/mätsiks/kaevaks ta endale enne mingi osmiku/tare/koopa valmis, et viludal ajal hinge jääda... Mida kiiremini lobudik püsti saaks ja mida kauem see vastu peaks, seda enam aega jääks vedelemiseks.      Virk rebane hiilib hommikuudus vanamuti kanala taga ja luuraks seal trotsides kurje koeri ja ätikese haavlipüssi kuni saaks hambu kanakarja kõige lombakama ja tõenäoliselt ka kõige vanema sulelise. Metsas saaki järades on repsul mitu korda tunne, et pärast iga suutäit oleks  tark tegu hambad üle lugeda - nii kivikõva on kaagutaja kints.      Laisk otsiks võimaluse hiilida põõsa taha ja seal päikese käes peesitada. Kui see laiskvorst oleks inimene,siis peaks ta kuidagi tagama oma ihutoiduse, seda ka järgmiseks ja ülejärgmiseks päevaks. Looder soetab oma isikliku kanakarja ja valib sealt iga kord kui vaja pehmereielise broileri vardasse. Munad on boonus.      Virk linnuke harjutab juba hilissuvest või varasügisest pikemaid lennutuure, sest külmaks  ajaks peab ta olema siit kaugel, soojas ja turvalises kohas.      Laisk otsiks võimaluse hiilida põõsa taha ja seal päikese käes peesitada. Kui see laiskvorst oleks inimene,siis peaks ta külmale mõeldes midagi oma õhukese karvkatte korvamiseks välja mõtlema. Tuleb mõni lammas lauta peita, alasti pügada ja villast korralikud sügelemaajavad kaatsad kududa. Lambakarree on (taaskord) boonus.      Kui inimene ei oleks olnud laisk, siis lippaks ta ilmselt siiani võsa vahel püksata  ringi ja järaks toorest oravat. Laisad, kes ei lihtsalt ei viitsinud asju teha nii nagu neid aastasadu (tuhandeid?) enne tehtud oli , need laisad viisid laiskuse uuele tasemele ja hakkasid leiutama.  Leiutamise lõppeesmärk oli ja on siiani lõppematu laisklemise mõnu.    Vaikusehetk laiskuse kiituseks..................      Ah, ärge mõelge siin midagi, ega mina siis mingi laiskvorst ole!!!!!!    Parandus: Jah, laisad leiutasid kõik head ja mugavad asjad. Siis tormasid  kohale virgad ja rikkusid kõik oma täiuslikkuseihaluses ära. Vot nii!